作者：葛长庚
词牌/韵律：贺新郎

paragraphs: 是雨还堪拾。
道非花、又从帘外，受风吹入。
扑落梅梢穿度竹，恐是鲛人诉泣。
积至暮、萤光熠熠。
色映万山迷远近，满空浮、似片应如粒。
忘炼得，我双睫。
吟肩耸处飞来急。
故撩人、粘衣噀袖，嫩香堪浥。
细听疑无伊复有，贪看一行一立。
见僧舍、茶烟飘湿。
天女不知维摩事，漫三千、世界缤纷集。
是翦水、谁能及。